Man se liggaam in oordswembad gevindArgieffoto ŉ Man se liggaam is Maandagoggend in ŉ swembad by ŉ oord in die Hoedspruit-omgewing in Limpopo gevind. Lt.kol. Moatshe Ngoepe, polisiewoordvoerder, het gesê die man se liggaam is in die swembad van die Manoutsa-woonwapark, wes van Hoedspruit, gevind. Hy het vermoedelik verdrink. “Die presiese oorsaak van sy dood kan nog nie bevestig word nie en sal deur ŉ nadoodse ondersoek bepaal word. Hy het geen identifikasie by hom gehad nie en ons doen ŉ beroep op die publiek om met inligting na vore te kom wat kan help om sy identiteit vas te stel. Die man is donker van gelaat, en tussen 30 en 35 jaar oud,” het Ngoepe gesê. Volgens Ngoepe het die man ŉ wit frokkie en ŉ roomkleurige sweetpakbroek aangehad toe hy gevind is. Ngoepe het gesê die man se hare is geskeer en ŉ gedeelte van sy hare is goudbruin gekleur. Die Hoedspruit-polisie ondersoek die voorval. Mense wat weet wie die man is, word versoek om met die plaaslike polisiestasie in verbinding te tree.